INDOKOLÁS

1. A JAVASLAT HÁTTERE

A javaslat okai és céljai

A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héa-irányelv) 395. cikkének (1) bekezdése értelmében a Tanács a Bizottság javaslata alapján, egyhangúlag eljárva bármelyik tagállamot felhatalmazhatja arra, hogy a hozzáadottérték-adó (héa) behajtásának egyszerűsítése vagy az adócsalás és az adóelkerülés egyes típusainak megakadályozása céljából az irányelvben foglaltaktól eltérő különleges intézkedéseket alkalmazzon.

A Bizottság által 2011. szeptember 5-én és 13-án iktatott leveleikben Spanyolország és Franciaország engedélyt kért a héa-irányelv 5. cikkétől eltérő intézkedés alkalmazására. A héa-irányelv 395. cikke (2) bekezdésének megfelelően a Bizottság 2011. október 25-én kelt levelében tájékoztatta a többi tagállamot e tagállamok kéréséről. A Bizottság 2011. október 27-én kelt levelében értesítette Spanyolországot és Franciaországot, hogy a kérelem elbírálásához szükséges valamennyi információ a birtokában van.

Háttér-információk

Spanyolország és Franciaország 2008. június 27-én együttműködési megállapodást írt alá elektromos vezetékeknek a franciaországi Baixas és a spanyolországi Santa Llogia között történő föld alatti lefektetéséről. A megközelítőleg 60 km hosszú hálózatból valamivel kevesebb, mint 60% Franciaországban és kicsivel 40% fölötti rész Spanyolországban kerül megépítésre. Az építkezés részeként készül majd egy 8 km hosszú alagút az Albères-hegységen keresztül, amelyből 87% Franciaország, 13% pedig Spanyolország területén helyezkedik majd el.

A szokásos szabályok szerint a héa-irányelv 5. cikkében meghatározott területiség elve megkívánja, hogy a Spanyolországban végzett építési munkálatokra a spanyol héát vessék ki. Hasonlóképp a Franciaországban végzett építési munkálatokra a francia héa vonatkozik. A szokásos szabályok alkalmazása azzal járna, hogy az adóköteles ügyletek teljesítésének pontos helyét aszerint a terület szerint kellene megállapítani, ahol a munkálatok egyes részeit kivitelezték.

Spanyolország és Franciaország úgy véli, hogy a szokásos szabályok alkalmazása adóügyi bonyodalmakhoz vezetne a szóban forgó építési munkálatokért felelős vállalkozások számára. A héa kivetésének egyszerűsítése érdekében azt kérik, hogy az áruk és szolgáltatások értékesítése, a Közösségen belüli beszerzések és behozatalok tekintetében a szállítók úgy állítsák ki számláikat, hogy az említett tevékenységek 50%-ban Spanyolország, 50%-ban pedig Franciaország területén zajlanak.

A föld alatti villamosenergia-hálózatok összeköttetésének létrehozását követően a szokásos héa-szabályok alkalmazandók.

A Bizottság elismeri, hogy ezekben az esetekben az építési munkálatok héával történő, Franciaország és Spanyolország közötti egységes adóztatása egyszerűsítést jelent, ami a szokásos adószabályok alkalmazásához képest megkönnyíti az érintett vállalkozások számára az adószabályok alkalmazását.

Meglévő rendelkezések a javaslat által érintett területen

A Tanács korábban már több alkalommal adott felhatalmazást tagállamoknak arra, hogy határterületeken megvalósuló projektek esetében eltérjenek a területiség elvétől.

2. AZ ÉRDEKELT FELEKKEL FOLYTATOTT KONZULTÁCIÓK EREDMÉNYEI ÉS A HATÁSVIZSGÁLATOK

Konzultáció az érdekeltekkel

Nem releváns.

Szakértői vélemények összegyűjtése és felhasználása

Külső szakértők bevonására nem volt szükség.

Hatásvizsgálat

A határozatjavaslat célja, hogy egyszerűsítse a föld alatti villamosenergia-hálózatok összeköttetésének létrehozásához kapcsolódó héa-megállapítási eljárást, következésképp a gazdaságra gyakorolt hatása várhatóan kedvező lesz.

Az eltérés szűk alkalmazási köre miatt azonban a hatás mindenképpen korlátozott lesz.

3. A JAVASLAT JOGI ELEMEI

A javaslat összefoglalása

Spanyolország és Franciaország felhatalmazása a héa területi alkalmazásától föld alatti villamosenergia-hálózatok összeköttetésének a két ország területe közötti létrehozása tekintetében történő eltérésre.

Jogalap

A héa-irányelv 395. cikke.

A szubszidiaritás elve

A héa-irányelv 395. cikkével összhangban az említett irányelvtől eltérő intézkedéseket bevezetni kívánó tagállamoknak felhatalmazást kell kapniuk a Tanácstól, ez pedig tanácsi határozat formájában történik. A javaslat ezért megfelel a szubszidiaritás elvének.

Az arányosság elve

A javaslat megfelel az arányosság elvének a következők miatt:

A határozat tagállamok számára, azok saját kérelmére kiadott engedélyről rendelkezik, és nem jelent semminemű kötelezettséget.

Mivel az eltérés alkalmazási területe nagyon korlátozott, a különleges intézkedés arányban áll a kitűzött céllal.

A jogi aktus típusának megválasztása

A héa-irányelv 395. cikke értelmében a hozzáadottérték-adóra vonatkozó közös szabályoktól kizárólag úgy lehet eltérni, ha arra a Tanács a Bizottság javaslata alapján egyhangú döntéssel felhatalmazást ad. Ezenfelül azért a tanácsi határozat a legmegfelelőbb jogi aktus, mert az egy-egy tagállamnak is címezhető.

4. KÖLTSÉGVETÉSI HATÁSOK

A javaslatnak nincsenek a közösségi költségvetést érintő vonzatai.

5. KIEGÉSZÍTŐ INFORMÁCIÓK

A javaslat a spanyol Santa Llogia és a francia Baixas közötti föld alatti villamosenergia-hálózatok összeköttetésének megvalósításakor hatályát veszti.

2011/0424 (NLE)

Javaslat

A TANÁCS VÉGREHAJTÁSI HATÁROZATA

a közös hozzáadottértékadó-rendszerről szóló 2006/112/EK irányelv 5. cikkétől eltérő különleges intézkedés bevezetésének Spanyolország és Franciaország részére történő engedélyezéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel az Európai Bizottság javaslatára,

mivel:

1. A Bizottság által 2011. szeptember 5-én és 13-án iktatott leveleikben Spanyolország és Franciaország a 2006/112/EK irányelv rendelkezéseitől eltérve engedélyt kért különleges intézkedés bevezetésére föld alatti villamosenergia-hálózataik összeköttetésének létrehozásával kapcsolatban.

2. A Bizottság 2011. október 25-én kelt levelében tájékoztatta a többi tagállamot Spanyolország és Franciaország kérelméről. A Bizottság 2011. október 27-én kelt levelében értesítette Spanyolországot és Franciaországot, hogy a kérelem elbírálásához szükséges valamennyi információ a birtokában van.

3. 2008. június 27-én Spanyolország és Franciaország megállapodást írt alá a spanyolországi Santa Llogia és a franciaországi Baixas közötti föld alatti villamosenergia-hálózatok összeköttetésének létrehozásáról.

4. Az intézkedés révén az építéshez szükséges termékértékesítés, a szolgáltatásnyújtás, a Közösségen belüli termékbeszerzés, illetve a termékimport érdekében a föld alatti villamosenergia-hálózatok összeköttetése úgy kezelendő, hogy a hálózat 50%-a Spanyolországban és 50%-a Franciaországban helyezkedik el.

5. Ilyen intézkedés hiányában a területiség elve alapján szükséges volna minden egyes szállításra nézve megállapítani, hogy az adóztatás helye Spanyolország-e vagy Franciaország.

6. Az intézkedés célja ezért az, hogy egyszerűbbé váljon a föld alatti villamosenergia-hálózatok összeköttetésének létrehozására vonatkozó hozzáadottérték-adó behajtásának eljárása.

7. Az eltérés nem gyakorol káros hatást az Unió hozzáadottérték-adóból származó saját forrásaira,

ELFOGADTA EZT A HATÁROZATOT:

1. cikk

A 2006/112/EK irányelv 5. cikkétől eltérve Spanyolország és Franciaország az építkezéshez szükséges termékértékesítés, szolgáltatásnyújtás, Közösségen belüli termékbeszerzés, illetve termékimport céljából felhatalmazást kap arra, hogy a spanyolországi Santa Llogia és a franciaországi Baixas között megvalósuló, föld alatti villamosenergia-hálózatok összeköttetését úgy kezelje, hogy a hálózat 50%-a Spanyolország és 50%-a Franciaország területén helyezkedik el.

2. cikk

Ennek a határozatnak a Spanyol Királyság és a Francia Köztársaság a címzettje.

Kelt Brüsszelben,

a Tanács részéről

az elnök

[1] HL L 347., 2006.12.11., 1. o.